བླ་སྒྲུབ་དབང་གི་བཤད་པ་མདོར་བསྡུས་བཞུགས་སོ།།
འོ་ན་ནམ་མཁའ་དང་མཉམ་པའི་སེམས་ཅན་ཐམས་ཅད་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཐོབ་པའི་ཆེད་དུ་ལམ་ཟབ་མོ་བླ་མའི་སྨིན་བྱེད་ཀྱི་དབང་བསྐུར་ཟབ་མོ་ཞུ་སྙམ་པས་གསན་འཚལ། ཡང་ཟབ་བླ་མ་བསྒྲུབ་པའི་ཕན་ཡོན་ནི། བཀའ་གཏེར་མདོ་རྒྱུད་དུ་མ་ནས་གསུང་ཞིང་། བླ་སྒྲུབ་ཟབ་མོ་འདི་ཡི་ལོ་རྒྱུས་ནི། ས་སྟེང་འདིར་འགྲན་ཟླ་དང་བྲལ་བའི་སྤྲུལ་པའི་གཏེར་སྟོན་རཏྣ་གླིང་པའི་གཏེར་བྱོན་ཐུགས་སྒྲུབ་ཡང་སྙིང་འདུས་པའི་ཡང་ཟབ་བླ་མའི་བདག་འཇུག་ལེན་པ་ཁྱད་པར་ཅན་ཐུན་མོང་མ་ཡིན་པ་གུད་དུ་སྦས་པ་དེ་དང་འབྲེལ་བའི་བླ་སྒྲུབ་ཀུན་བཟང་ཐུགས་ཏིག་གི་དབང་བསྐུར་བའི་ཚུལ་ལ་གསང་སྔགས་རྙིང་མ་འདི་ལ་འབྱུང་ཚུལ་གསུམ་ལས་རིང་བརྒྱུད་བཀའ་མ་དང་། ཉེ་བརྒྱུད་གཏེར་མ། ཟབ་མོ་དག་སྣང་གི་བརྒྱུད་པ་གསུམ་ལས། འདི་ནི་གཉིས་ལྡན་དུ་བརྒྱུད་ཚུལ་ནི། གཏེར་མའི་ཕྱོགས་སུ་གཏོགས་པས་གཏེར་སྟོན་རཏྣ་གླིང་པའི་གཏེར་བྱོན། ཐུགས་སྒྲུབ་ཡང་སྙིང་འདུས་པ་དང་འབྲེལ་བས་ཟབ་མོ་དག་སྣང་གི་ཕྱོགས་སུ་གཏོགས་ཚུལ་ནི། ཡང་སྙིང་བླ་མ་སྐུ་གསུམ་བསྒྲུབས་པ་བགྱིས་པས། བླ་མ་ཆོས་སྐུ་མཇལ་བའི་དག་སྣང་ཡང་ཡང་མཇལ་བས། དེ་དང་འབྲེལ་བས་འདི་ལྟར་བགྱིས་པ་དང་། ཁྲེགས་ཆོད་ཐོད་རྒལ་གྱི་ངོ་སྤྲོད་དབང་བསྐུར་ཟབ་མོ་འདི་རྣམ་པར་སྤྲུལ་པའི་གཏེར་ཆེན་མཆོག་གྱུར་གླིང་པའི་ཞལ་སྔ་ནས། གུ་རུ་པདྨའི་དགོངས་དོན་སྙན་བརྒྱུད་དུ་ཡོད་པ་རྣམས་ལེགས་པར་ཐོབ་པ་དང་། རིག་འཛིན་ཆེན་པོ་ཆོས་རྒྱལ་རྡོ་རྗེས་ཕྱག་རྫོགས་ཀྱི་གདམས་པ་ཁྱད་པར་ཅན་སྩལ་བ་སོགས། བཀའ་གཏེར་ཁྱད་པར་ཅན་གྱི་མན་ངག་རྩ་བ་གཅིག་ཏུ་བསྡུས་པའི་ཟབ་ལམ། བླ་མའི་དབང་བསྐུར་བ་ལ་ཕན་ཡོན་དགོས་ཆེད་ནི། ཨོ་རྒྱན་རིན་པོ་ཆེའི་བཀའ་ལས་ཀྱང་། ང་བསྒྲུབ་སངས་རྒྱས་ཐམས་ཅད་འགྲུབ། །ང་མཐོང་སངས་རྒྱས་ཐམས་ཅད་མཐོང་། །ཡང་ལང་གྲོའི་ཞུས་ལེན་ལས། །ང་དང་མཇལ་བར་འདོད་ན་ཐུགས་སྒྲུབ་ལ་ནན་ཏན་མཛོད། །ཞེས་དང་། ཕྱི་རབས་མ་འོངས་རྗེས་འཇུག་རྣམས༔ འདི་བཞིན་ཉམས་སུ་བླངས་གྱུར་ན༔ རྔ་ཡབ་གླིང་དུ་ངེས་པར་སྐྱེ༔ ཞེས་སོགས། ཡོན་ཏན་མཐའ་ཡས་པར་གསུངས་པའི་དགོངས་དོན་དབང་གི་རིམ་པ་བགྱི་བ་ལ། སློབ་དཔོན་གྱི་བྱ་བ་སྔོན་དུ་སོང་ཟིན་པས། སློབ་མ་ཁྱེད་རང་རྣམས་ཀྱིས་མཎྜལ་ཕུལ། བླ་སྒྲུབ་དབང་གི་བཤད་པ་མདོར་བསྡུས་འདི་ཡང་། མཚུངས་བྲལ་རང་སློབ་གྲུབ་དབང་བླ་མ་རིག་འཛིན་གསུང་བསྐུལ་ལྟར། སློང་མོའི་ཞོལ་བྲེལ་ཟིང་གི་སྐབས། གང་དྲན་བསམ་གཞིག་མེད་པར། ༧ མི་སྨྱོན་ཚོགས་གཉིས་པས་གང་དྲན་བགྱིས་པའོ། །དགེ་ལེགས་འཕེལ།། །།